City Power-kontrakteurs vas vir kabeldiefstalArgieffoto ter illustrasie. Twee kontrakteurs van die Johannesburgse kragverskaffer City Power is in hegtenis geneem op aanklag dat hulle koperkabels gesteel en talle inwoners vandeesweek sonder krag gelaat het. Die kontrakteurs, wie se name en besonderhede nie bekend is nie, is Vrydagaand met ŉ tien meter lange kabel in hul besit betrap. City Power het bevestig dat die kontrakteurs deel was van ŉ span wat aangestel is om herstelwerk weens vroeëre kabeldiefstal langs die Eikenhof-kraglyn te herstel. Dié kraglyn verskaf elektrisiteit aan Naturena en die omliggende gebiede. Talle inwoners is al dae lank sonder krag nadat kabels in die gebied gesteel is – insluitend die diefstal wat Vrydagaand plaasgevind het. Kragtoevoer is steeds nie na alle inwoners se huise herstel nie. “Inligting is ontvang dat die betrokke kontrakteurs gedurende hul werk die koperkabel geknip en gesteel het. Hulle het dus die lengte van die kragkabel wat vroeër deur boosdoeners gesteel is, verleng,” het City Power Saterdag gesê. “Verdere ondersoek het onthul dat nog kabels reeds gesteel en verkoop is teen die tyd wat die kontrakteurs in hegtenis geneem is.” Lede van City Power se veiligheidspan en ŉ polisietaakspan is Vrydagaand ontbied om die verdagte aktiwiteite te ondersoek, waarna die verdagtes in hegtenis geneem is. Hulle word tans by die Mondeor-polisiestasie aangehou en word deur aanklagte van diefstal en ŉ gepeuter aan kern-infratruktuur aangekla. “Hoewel ons verheug is oor die inhegtenisnemings en die boodskap wat dit uitstuur, is ons baie bekommerd dat kontrakteurs moontlik by ŉ koperdiefstalsindikaat betrokke is,” het Tshifularo Mashava, City Power se uitvoerende hoof, gesê. “Ons sluit nooit die betrokkenheid van interne persone by diefstal uit nie, en daarom het ons versterkte interne beheermaatreëls getref om te verseker dat skuldiges aan die pen ry.” Mashava sê dat kontrakteurs voortaan nog strenger gekeur sal word.